Susanne Bratli

Susanne Bratli (født 1966) er en norsk kommunal tjenestekvinne og tidligere politiker (Ap). Hun var stortingsrepresentant for Nord-Trøndelag 2009–2013.

 Liv og virke 
Hun ble født i Eskilstuna i Sverige, men kom til Namsos med familien knapt ett år gammel. Hun meldte seg inn i Namsos AUF som 13-åring. Hun var styremedlem i Nord-Trøndelag AUF mens hun gikk Namsos videregående skole. Etter skolegangen begynte hun å arbeide i en byggevareforretning i Grong. Hun har hatt verv i Handel og Kontor. I 1988 flyttet hun til Overhalla.

Bratli var medlem av Overhalla kommunestyre 1992–2003. Fra 1. mai til 1. november 2003 var hun også Overhallas ordfører. Bratli var medlem av Nord-Trøndelag fylkesting 1995–2009, leder i Nord-Trøndelag Arbeiderparti 1995–1998, politisk rådgiver for forsvarsminister Jørgen Kosmo i Jagland-regjeringen 1996–1997 og sekretær for Arbeiderpartiets fylkestingsgruppe i Nord-Trøndelag 1998–2003.

Ved innføringen av parlamentarisk styreform i Nord-Trøndelag fylkeskommune i 2003 ble Bratli medlem av fylkesrådet, som ble ledet av Alf Daniel Moen. Bratli var fylkesråd for samferdsel, næring og miljø 2003–2007, så fylkesråd for regional utvikling, næring og internasjonale spørsmål 2007–2009.

Bratli var innvalgt på Stortinget fra Nord-Trøndelag 2009–2013, og satt i Stortingets transport- og kommunikasjonskomité og Stortingets valgkomité. Hun varslet sommeren 2012 at hun ikke ville søke gjenvalg til Stortinget, ettersom Arbeiderpartiet lå an til å miste sitt tredje mandat fra fylket.

Etter tiden på Stortinget har hun vært prosjektleder for samferdselspolitikk i det interkommunale nettverket Region Namdal og rådgiver i Steinkjer kommune. Hun har bodd i Steinkjer siden 2006.

Susanne Bratli har engasjert seg i trafikksikkerhetsarbeid. Hun var styreleder i Trygg Trafikk 2001–2006, og ble deretter tildelt Trygg Trafikks gullnål.

 Referanser 

 Eksterne lenker 



Kategori:Stortingsrepresentanter fra Ap
Kategori:Stortingsrepresentanter for Nord-Trøndelag
Kategori:Stortingsrepresentanter 2009–2013
Kategori:Fylkesråder i Nord-Trøndelag
Kategori:Ordførere i Overhalla
Kategori:Ap-ordførere i Nord-Trøndelag
Kategori:Politiske rådgivere fra Arbeiderpartiet
Kategori:Personer fra Namsos kommune